
STRUČNÉ ODÔVODNENIE
V smernici o vykazovaní informácií o udržateľnosti podnikov (CSRD) sa vyžaduje, aby veľké podniky a kótované malé a stredné podniky, ako aj materské podniky veľkých skupín vykazovali určité informácie o udržateľnosti.
Tieto správy musia byť v súlade s normami, ktoré má Komisia prijať, delegovanými aktmi. Prvý všeobecný súbor takýchto noriem prijala Komisia v júli 2023. Druhý súbor noriem špecifických pre jednotlivé odvetvia by sa mal prijať do júna 2024. 
V rámci svojho programu v oblasti konkurencieschopnosti sa Komisia zaviazala zjednodušiť požiadavky na vykazovanie v prípade podnikov. Komisia preto navrhla odložiť prijatie druhého súboru noriem podľa smernice CSRD o dva roky. Znamenalo by to, že tieto normy sa prijmú v júni 2026 namiesto júna 2024, ako sa v súčasnosti predpokladá.
Spravodajkyňa zastáva názor, že toto odloženie poskytne podnikom potrebný manévrovací priestor a zároveň zabezpečí riadne a úplné vykonávanie nových požiadaviek na udržateľnosť podľa smernice CSRD. Nenavrhujú sa preto žiadne zmeny rozhodnutia Komisie.
******
Výbor pre hospodárske a menové veci vyzýva Výbor pre právne veci, aby ako gestorský výbor navrhol Parlamentu prijať návrh Komisie ako svoju pozíciu v prvom čítaní.

